Karina Adsbøl (DD), 2023-05-09:
Tak for det.
Det her lovforslag er jo faktisk et lovforslag, der har været længe undervejs, hvis man sådan tænker tilbage til den evaluering, der kom i 2017, hvor man snakkede om netop forbedringer af stu'en.
Men som der er sagt, er formålet med aftalen, som jo er bredt indgået – vi er så ikke en del af den i Danmarksdemokraterne, fordi vi ikke var opstået på det tidspunkt, men det er en bred aftale – at kommunen skal give de unge mulighed for at vælge mellem flere uddannelsessteder.
Og det er jo rigtig godt, for jeg kan huske, da jeg sad som handicapordfører, at vi fik rigtig mange henvendelser på det her område – som fru Anni Matthiesen også sagde – som netop handlede om, at det ligesom var et tilbud, man havde fået, og det var den vare, der var på hylden i den kommune.
Det er i hvert fald rigtig godt, at de unge nu får mulighed for selv at fremsætte et alternativt forslag til kommunalbestyrelsens forslag.
Samtidig udvikles der også en digital portal, som skal give unge og deres pårørende, men også kommunerne et overblik over uddannelsessteder.
I den forbindelse forpligtes uddannelsesstederne også til uploade kvalitetsaftaler, som de har indgået med kommunen, på portalen.
Noget, vi også tidligere har drøftet rigtig meget, er kvalitetssikring i de her uddannelser, og hvordan det sikres.
Men i Danmarksdemokraterne finder vi det vigtigt at investere i unge menneskers uddannelse, og vi støtter også intentionen i den politiske aftale om at give unge med særlige behov bedre muligheder for at få indflydelse på deres eget uddannelsesvalg og også skærpe formålet med uddannelsen, så flere unge med særlige behov får de bedste forudsætninger for at indgå i samfundet på lige fod med alle andre.
Sprogbrugen er skærpet i lovforslaget, så kommunerne skal vurdere, at den unges forslag er uforholdsmæssigt meget dyrere end kommunens, før det kan diskvalificeres.
Det er jo noget, man også godt kan være bekymret for, hvis man som ung gerne vil på en uddannelse, men så får at vide, at den er for dyr, eller at der måske fra kommunens side bliver sagt: Vi har lige det her tilbud, som passer til dig.
Det er i hvert fald blevet skærpet, ligesom det heller ikke længere fremgår, at kommunalbestyrelsen i tyndt befolkede områder ikke har pligt til at give den unge valgmuligheder, hvis det kun er muligt at tilbyde den unge et uddannelsessted, der matcher den unges behov, og som ikke giver den unge en urimelig lang befordrings- og ventetid.
Dog består bekymringen for, om små økonomiske forskelle kommer til at spænde ben for de unges frie valg.
Det er noget, som jeg mener ministeriet skal være særlig opmærksom på.
Samtidig skærper man med forslaget formålet med uddannelsen, således at det tydeliggøres, at den også skal ruste de unge, der har mulighed for det, til at indgå på arbejdsmarkedet, således at de får mulighed for et så selvstændigt og indholdsrigt og aktivt liv som muligt.
Hvis regeringen vil i mål med den vision, som også omfatter rigtig mange andre unge uden for uddannelse og job, kræver det jo, at der investeres i at sikre, at de unge får den rette hjælp og støtte.
Vi synes, der er rigtig mange gode, positive elementer i det her, og som sagt er det her lovforslag jo faktisk længe ventet.
Det var ordene herfra.